Majoor afgedank oor Facebook-uitlatingMajoor MV Mohlala. Foto: Via Facebook Maj. MV Mohlala, die man wat vroeër vanjaar op Facebook in reaksie op ŉ gewelddadige aanval op wit bejaardes onder meer gesê het dat die aanvallers ŉ slagoffer se oë en tong ook moes uitsteek, is afgedank. Brig.genl. Mafi Mgobozi, woordvoerder van die Suid-Afrikaanse Nasionale Weermag (SANW), het die nuus Dinsdagoggend aan Maroela Media bevestig. “Daar was ŉ lang proses van hersiening in oorleg met die minister van verdediging en daar is bevind dat dit ŉ baie ernstige oortreding was. Die besluit is op haar aanbeveling hersien en hy is verlede week afgedank,” het Mgobozi gesê. Volgens Mgobozi is Mohlala se afdanking finaal en permanent. Maroela Media het vroeër berig Johan van Wyk, ds. Braam van Wyk (80) se seun, het op 10 Maart ŉ foto van sy pa se erg aangerande gesig op Facebook gedeel ná ŉ aanval vroeër die dag in Ysterhoutweg in Randparkrif in Randburg. Van Wyk het op Facebook geskryf: “Watter lafaards skop ŉ 80-jarige man in sy gesig terwyl sy hande agter sy rug vasgebind is? Hulle het ook sy vriend, afgetrede prof. Kobus Naude wat ŉ wonderlike man was, vermoor deur hom met ŉ mes in sy hart te steek.” Mohlala, destyds verbonde aan die Wonderboom- militêre basis, het in reaksie op Van Wyk se plasing die aanvallers se optrede goedgekeur. Op sy Facebook-profielfoto wat by die inskrywing verskyn het, sit hy in sy weermaguniform met sy naam op ŉ plaatjie op sy bors aangebring. “Die aanvallers moes sy oë en tong uitgesteek het sodat die laaste gesigte wat hy ooit sou sien, dié van die moordenaars sou wees en hy na sy graf kon gaan met die nagmerrie,” lui die beweerde inskrywing wat sedertdien verwyder is. Die plasing wat Johan gemaak het. Hy het glo ook gesê: “Apartheid is in hom [Braam]. Al hierdie ou wit mense dink ons is onnosel as hulle sê hulle was teen apartheid gekant. Ons sal nie vergeet wat hulle gedoen het nie. Nou is dit die wit mense se beurt.” Mgobozi het aanvanklik gesê Mohlala is net berispe ná die inskrywing en gewaarsku om die plasing te verwyder en nie weer sulke uitlatings te maak nie, anders sal tugstappe gedoen word. Ian Cameron, AfriForum se hoof van gemeenskapsveiligheid, het Dinsdag aan Maroela Media gesê dié besluit om wel verdere tugstappe teen Mohlala in te stel en hom af te dank is “fantasties”. “AfriForum ervaar regtig dat daar ŉ dubbele standaard is waar swart mense sekere dinge kan sê wat neerhalend is teenoor minderheidsgroepe en wegkom daarmee. Dit is moontlik ŉ stap in die regte rigting dié hoewel daar nog baie werk is wat gedoen moet word,” het Cameron gesê. Die nuus van Mohlala se uitlatings is in dieselfde week aangekondig waarin die eiendomsagent, Vicki Momberg, vir twee jaar tronk toe gestuur is omdat sy ŉ polisiebeampte rassistiese skeldname toegesnou het.